CELEX: 32021D2314
Language: hu
Date: 2021-12-14 00:00:00
Title: A Bizottság (EU) 2021/2314 végrehajtási határozata (2021. december 14.) az „EVE KEZDEMÉNYEZÉS A DÖNTÉSI JOG BEVEZETÉSÉRE” [INICIATIVA EVE PARA LA CREACION DEL DERECHO DE DECISION] elnevezésű európai polgári kezdeményezésnek az (EU) 2019/788 európai parlamenti és tanácsi rendelet szerinti nyilvántartásba vételére irányuló kérelemről (Csak a spanyol nyelvű szöveg hiteles)

2021.12.28.   
               
               
                  HU
               
               
                  Az Európai Unió Hivatalos Lapja
               
               
                  L 464/14
               
            
         A BIZOTTSÁG (EU) 2021/2314 VÉGREHAJTÁSI HATÁROZATA
         (2021. december 14.)
         az „EVE KEZDEMÉNYEZÉS A DÖNTÉSI JOG BEVEZETÉSÉRE” [INICIATIVA EVE PARA LA CREACION DEL DERECHO DE DECISION] elnevezésű európai polgári kezdeményezésnek az (EU) 2019/788 európai parlamenti és tanácsi rendelet szerinti nyilvántartásba vételére irányuló kérelemről
         (Csak a spanyol nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a polgári kezdeményezésről szóló, 2019. április 17-i (EU) 2019/788 európai parlamenti és tanácsi rendeletre (1) és különösen annak 6. cikke (4) bekezdésére,
         mivel:
         
                     (1)
                  
                  
                     2021. szeptember 9-én kérelmet nyújtottak be a Bizottsághoz az „EVE KEZDEMÉNYEZÉS A DÖNTÉSI JOG BEVEZETÉSÉRE” [INICIATIVA EVE PARA LA CREACION DEL DERECHO DE DECISION] elnevezésű európai polgári kezdeményezés nyilvántartásba vétele iránt.
                  
               
                     (2)
                  
                  
                     A Bizottság levélben tájékoztatta a szervezői csoportot az (EU) 2019/788 rendelet 6. cikkének (4) bekezdésével összhangban hozott, 2021. október 5-i határozatáról (C(2021)7294 final), miszerint teljesülnek az említett rendelet 6. cikke (3) bekezdése első albekezdésének a), d) és e) pontjában a nyilvántartásba vételre vonatkozóan meghatározott követelmények, és hogy a 6. cikk (3) bekezdése első albekezdésének b) pontja nem alkalmazandó. Mindazonáltal a Bizottság kifejtette azt is, hogy a kezdeményezés nem felel meg az (EU) 2019/788 rendelet 6. cikke (3) bekezdése első albekezdésének c) pontjában foglalt követelménynek. A Bizottság ezért az (EU) 2019/788 rendelet 6. cikke (4) bekezdésének első albekezdésével összhangban felkérte a szervezői csoportot, hogy módosítsa kezdeményezését. A Bizottság felhívta a szervezői csoport figyelmét arra, hogy az (EU) 2019/788 rendelet nem teszi lehetővé a polgári kezdeményezések számára, hogy javaslatokat tegyenek a Szerződések felülvizsgálatára. Felkérte továbbá a szervezői csoportot, hogy jelölje meg, mely uniós jogi aktusra irányuló javaslat benyújtására kérte fel a Bizottságot, valamint hogy pontosítsa e jogi aktus(ok) tartalmát.
                  
               
                     (3)
                  
                  
                     2021. október 19-én a szervezői csoport levelet küldött a Bizottság szolgálatainak, amelyben érdeklődött i. a „javaslat” előterjesztésére vonatkozó követelményről, azzal érvelve, hogy a jogalkotási javaslatok kidolgozása a Bizottság hatáskörébe tartozik; valamint ii. a kezdeményezés vizsgálatáról és a Bizottság képviselőivel való találkozó lehetőségéről, amelynek keretében közösen értékelnék a javasolt EVE projektet (elősegítendő az új „döntési jog” bevezetésével kapcsolatos döntést) és meghatároznák a kezdeményezés tartalmát (a szervezői csoport e tekintetben tévesen hivatkozik az (EU) 2019/788 rendelet 15. cikkére, amely csak az érvényes kezdeményezésekre vonatkozik). A Bizottság szolgálatai 2021. november 5-i válaszukban megismételték, hogy a kezdeményezés célkitűzéseinek meg kell felelniük az (EU) 2019/788 rendelet 6. cikkének (3) bekezdésében meghatározott feltételeknek.
                  
               
                     (4)
                  
                  
                     A szervezői csoport 2021. november 17-én újra benyújtotta a kezdeményezést. Jóllehet a kezdeményezést átfogalmazták, annak tartalma változatlan maradt, annak ellenére, hogy a Bizottság felkérte a szervezői csoportot, hogy vegye figyelembe a Bizottság 2021. október 5-i határozatában szereplő értékelést.
                  
               
                     (5)
                  
                  
                     A kezdeményezés céljai a következők: „Tekintettel az »EVE kezdeményezés JAVASLAT« elnevezésű beadványhoz csatolt dokumentációra, felkérjük az Európai Bizottságot, hogy dolgozzon ki egy olyan jogi aktust vagy jogszabályt, amely szükséges lehet ahhoz, hogy az Európai Bizottság bevezesse a döntéshez való (emberi) jogot, és azt terjessze ki a közintézményekre. Ezáltal létrejönne a közvetlen demokrácia rendszere, és a polgárok az összetartozás szellemében hozhatnának döntéseket a közös vagy közérdekű ügyekben, a képviselőkkel és azok nélkül egyaránt gyakorolva a népszuverenitást. Tekintettel e kérelem jelentőségére, a kezdeményezéshez egy javaslattervezetet terjesztettünk elő, amely felhasználható a döntési jog bevezetésének megállapításához. A kezdeményezés ezért a következő három lehetőség mérlegelését is kéri: 1. a kezdeményezés tárgyát képező jogot az EU és intézményei a saját felelősségükre állapíthatnák meg; 2. az EU egy különleges módszert hozhatna létre a javaslat megvalósíthatóságának előzetes vizsgálatára, majd ezt követően annak biztosítására, hogy a javaslatot az EU-n belül valamennyi lehetséges illetékes féllel együtt dolgozzák ki; 3. az EU felhatalmazást adhatna a javaslat nyilvánosan történő kidolgozására és tesztelésére; ez a felhatalmazás csak az érintett fél általi tevékenységre és az érintett félre vagy kizárólag erre a javaslatra vonatkozna.” A kezdeményezés továbbá azt az átfogó célkitűzést kívánja elérni, hogy „az európai polgári kezdeményezés tárgyának létrehozásához szükséges bármely jogi aktus vagy intézkedés” rendelkezésre álljon, ami alatt valószínűleg a „döntési jog” tartalmának kidolgozását és/vagy az új „döntési jog” (bevezetéséhez vezető projekt) végrehajtását kell érteni.
                  
               
                     (6)
                  
                  
                     E kezdeményezéssel a szervezői csoport felkéri a Bizottságot, hogy nyújtson be javaslatot egy új alapvető jog bevezetésére, amely által megvalósulna a „közvetlen demokrácia rendszere” az uniós intézmények szintjén, ahol a polgárok „az összetartozás szellemében” hozhatnának döntéseket „a közös vagy közérdekű ügyekben”, és így együttesen gyakorolnák a „népszuverenitást”. A szervezői csoport szerint ezt vagy 1. „az EU által a saját felelősségére”, vagy 2. „az EVE kezdeményezés és projekt magánszektorbeli képviselője nevében vagy által kidolgozott célkitűzés »engedélyezésével«”, vagy 3. „az EVE projekttel összefüggésben” kell elérni. A szervezői csoport egyértelművé teszi, hogy egy ilyen javaslat a Szerződések módosítását vonhatja maga után, véleményük szerint azonban az (EU) 2019/788 rendelet lehetővé teszi a polgári kezdeményezések számára, hogy felkérjék a Bizottságot ilyen javaslat benyújtására. A 2. vagy 3. lehetőség szerint a szervezői csoport azt javasolja, hogy a Bizottság „engedélyezzen” egy olyan magánprojektet („EVE projekt”), amelynek célja, hogy hozzájáruljon az új alapvető jog megteremtéséhez. A kísérő dokumentumban meghatározott többi célkitűzés az új jog bevezetésének általános célját szolgálja.
                  
               
                     (7)
                  
                  
                     Az EUSZ 11. cikke (4) bekezdésének első albekezdése és az (EU) 2019/788 rendelet 1. cikke szerint „polgári kezdeményezés”: az e rendeletnek megfelelően a Bizottsághoz benyújtott kezdeményezés, amelyben felkérik a Bizottságot, hogy hatáskörén belül terjesszen elő megfelelő javaslatot azokban az ügyekben, amelyekben a polgárok megítélése szerint a Szerződések végrehajtása céljából uniós jogi aktusra van szükség, és amelyet a tagállamok legalább egynegyedéből származó, egymillió jogosult aláíró támogat. Az (EU) 2019/788 rendelet 6. cikke (3) bekezdése első albekezdésének c) pontja értelmében a Bizottság nem veszi nyilvántartásba a polgári kezdeményezést, ha „a kezdeményezés egyetlen része sem esik nyilvánvalóan a Bizottság azon hatáskörén kívül, hogy a Szerződések végrehajtása céljából uniós jogi aktusra irányuló javaslatot terjesszen elő”.
                  
               
                     (8)
                  
                  
                     A T-611/19. sz. ügyben hozott ítéletében a Törvényszék úgy határozott, hogy a jogi aktusnak az EUMSZ 11. cikke, valamint a 211/2011/EU európai parlamenti és tanácsi rendelet (2) 2. cikkének 1. pontja és 4. cikke (2) bekezdésének b) pontja értelmében vett fogalma az EUMSZ 288. cikkével összhangban az intézmények által elfogadott rendeletekre, irányelvekre, határozatokra, ajánlásokra és véleményekre utal. A 211/2011/EU rendeletet 2020. január 1-jével hatályon kívül helyezték, és helyébe az (EU) 2019/788 rendelet lépett. Mindazonáltal a polgári kezdeményezés hatálya és a nyilvántartásba vétel jogi feltételei nem változtak. Az (EU) 2019/788 rendelet nem teszi lehetővé a polgári kezdeményezések számára, hogy a Szerződések módosítására irányuló javaslat benyújtására kérjék fel a Bizottságot. Az említett rendelet értelmében kizárólag olyan kezdeményezésekre van lehetőség, amelyek arra kérik a Bizottságot, hogy a hatáskörén belül a Szerződések végrehajtására irányuló másodlagos jogi aktusokra tegyen javaslatot.
                  
               
                     (9)
                  
                  
                     Amint azt a szervezői csoport maga is elismeri, a kezdeményezés célját csak a Szerződések módosítása útján lehetne elérni – az EUMSZ 288. cikkében említettekhez hasonló jogi aktusokkal nem. Továbbá, amennyiben a kezdeményezés egy olyan magánprojekt (EVE projekt) elindítását javasolja, amelynek célja, hogy hozzájáruljon az új „döntési jog” bevezetéséhez, a Bizottság megjegyzi, hogy az nem foglal magában ilyen jogi aktusra irányuló javaslatot sem.
                  
               
                     (10)
                  
                  
                     Ezen okok miatt az „EVE KEZDEMÉNYEZÉS A DÖNTÉSI JOG BEVEZETÉSÉRE” [INICIATIVA EVE PARA LA CREACION DEL DERECHO DE DECISION] elnevezésű európai polgári kezdeményezés az (EU) 2019/788 rendelet 6. cikke (4) bekezdése harmadik albekezdésének c) pontja értelmében nyilvánvalóan kívül esik a Bizottság azon hatáskörén, hogy a Szerződések végrehajtása céljából uniós jogi aktusra irányuló javaslatot nyújtson be.
                  
               
                     (11)
                  
                  
                     A nyilvántartásba vétel iránti kérelmet ezért el kell utasítani,
                  
               ELFOGADTA EZT A HATÁROZATOT:
         
            1. cikk
            Az „EVE KEZDEMÉNYEZÉS A DÖNTÉSI JOG BEVEZETÉSÉRE” [INICIATIVA EVE PARA LA CREACION DEL DERECHO DE DECISION] elnevezésű európai polgári kezdeményezés nem vehető nyilvántartásba.
         
         
            2. cikk
            Ennek a határozatnak az „EVE KEZDEMÉNYEZÉS A DÖNTÉSI JOG BEVEZETÉSÉRE” [INICIATIVA EVE PARA LA CREACION DEL DERECHO DE DECISION] elnevezésű európai polgári kezdeményezés szervezői csoportja a címzettje, amelyet kapcsolattartó személyként Eberardo SÁNCHEZ LÓPEZ és Juan Carlos ESCUDERO GONZÁLEZ képvisel.
         
         
            Kelt Strasbourgban, 2021. december 14-én.
            
               
                  a Bizottság részéről
               
               Vera JOUROVÁ
               
                  alelnök
               
            
         
         
            (1)  HL L 130., 2019.5.17., 55. o.
         
         
            (2)  Az Európai Parlament és a Tanács 211/2011/EU rendelete (2011. február 16.) a polgári kezdeményezésről (HL L 65., 2011.3.11., 1. o.).